CELEX: 32006R1365
Language: hr
Date: 2006-09-06
Title: Uredba (EZ) br. 1365/2006 Europskog parlamenta i Vijeća od 6. rujna 2006. o statistici prijevoza robe na unutarnjim vodnim putovima i o stavljanju izvan snage Direktive Vijeća 80/1119/EEZ

07/Sv. 008
            
            
               HR
            
            
               Službeni list Europske unije
            
            
               102
            
         32006R1365
   
               L 264/1
            
            
               SLUŽBENI LIST EUROPSKE UNIJE
            
            
               06.09.2006.
            
         
      UREDBA (EZ) br. 1365/2006 EUROPSKOG PARLAMENTA I VIJEĆA
   
   od 6. rujna 2006.
   o statistici prijevoza robe na unutarnjim vodnim putovima i o stavljanju izvan snage Direktive Vijeća 80/1119/EEZ
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njezin članak 285. stavak 1.,
   uzimajući u obzir prijedlog Komisije,
   u skladu s postupkom utvrđenim u članku 251. Ugovora (1),
   budući da:
   
               (1)
            
            
               Unutarnji vodni putovi su važan dio prometne mreže Zajednice, a promidžba prometa unutarnjim vodnim putovima je jedan od ciljeva zajedničke prometne politike, zbog ekonomske učinkovitosti kao i s ciljem smanjenja potrošnje energije i učinka prometa na okoliš, kako je opisano u Bijeloj knjizi Komisije: Europska prometna politika za 2010.: vrijeme odluke.
            
         
               (2)
            
            
               Komisiji je potrebna statistika o prijevozu robe unutarnjim vodnim putovima kako bi pratila i razvijala zajedničku prometnu politiku, kao i prometne elemente politike o regijama i o transeuropskim mrežama.
            
         
               (3)
            
            
               Statistika prometa unutarnjim vodnim putovima prikuplja se u okviru Direktive Vijeća 80/1119/EEZ od 17. studenoga 1980. o statističkim prihodima u odnosu na prijevoz robe unutarnjim vodnim putovima (2), koja više ne odgovara postojećim potrebama u ovoj domeni. Stoga je prikladno zamijeniti tu Direktivu novim instrumentom koji proširuje njezino područje primjene i povećava njezinu učinkovitost.
            
         
               (4)
            
            
               Slijedom toga, Direktivu 80/1119/EEZ treba staviti izvan snage.
            
         
               (5)
            
            
               Statistiku Zajednice o svim vrstama prijevoza potrebno je prikupiti u skladu sa zajedničkim pojmovima i normama, s ciljem postizanja najveće moguće usporedivosti između vrsta prijevoza.
            
         
               (6)
            
            
               Promet na unutarnjim vodama ne odvija se u svim državama članicama te je stoga učinak ove Uredbe ograničen na one države članice u kojima ova vrsta prijevoza postoji.
            
         
               (7)
            
            
               Budući da cilj ove Uredbe, stvaranje zajedničkih statističkih standarda koji omogućavaju dostavljanje usklađenih podataka, ne mogu dostatno ostvariti države članice, nego ih se može na bolji način ostvariti na razini Zajednice, Zajednica može usvojiti mjere, u skladu s načelom supsidijarnosti, kako je određeno u članku 5. Ugovora. U skladu s načelom proporcionalnosti, određenim u tom članku, ova Uredba ne prelazi ono što je potrebno za ostvarivanje tog cilja.
            
         
               (8)
            
            
               Uredbom Vijeća (EZ) br. 322/97 od 17. veljače 1997. o statistici Zajednice (3) daje se referentni okvir za odredbe utvrđene ovom Uredbom.
            
         
               (9)
            
            
               Mjere potrebne za provedbu ove Uredbe trebalo bi donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (4).
            
         
               (10)
            
            
               Savjetovalo se s Odborom za statistički program osnovanim Odlukom Vijeća 89/382/EEZ, Euratom (5), u skladu s člankom 3. te Odluke,
            
         DONIJELI SU OVU UREDBU:
   Članak 1.
   Predmet
   Ovom se Uredbom utvrđuju zajednička pravila za izradu statistike Zajednice o prijevozu unutarnjim vodnim putovima.
   Članak 2.
   Područje primjene
   1.   Države članice dostavljaju Komisiji (Eurostatu) podatke o prijevozu unutarnjim vodnim putovima na svom području.
   2.   Države članice u kojima ukupna količina robe prevezene unutarnjim vodnim putovima godišnje, bilo u nacionalnom, međunarodnom prijevozu ili u tranzitu premaši 1 000 000 tona dostavljaju podatke iz članka 4. stavka 1.
   3.   Odstupajući od stavka 2., države članice u kojima se ne odvija međunarodni prijevoz ili tranzit unutarnjim vodnim putovima, ali u kojima je ukupna količina robe prevezene unutarnjim vodnim putovima u nacionalnom prometu godišnje veća od 1 000 000 tona, dostavljaju samo podatke zahtijevane u članku 4. stavku 2.
   4.   Ova se Uredba ne primjenjuje na:
   
               (a)
            
            
               prijevoz robe plovilima nosivosti manje od 50 tona;
            
         
               (b)
            
            
               plovila koja se rabe uglavnom za prijevoz putnika;
            
         
               (c)
            
            
               plovila za trajektni prijevoz;
            
         
               (d)
            
            
               plovila koje rabe lučke uprave i javna tijela samo u nekomercijalne svrhe;
            
         
               (e)
            
            
               plovila koja se rabe samo za pohranu goriva i pohranu općenito;
            
         
               (f)
            
            
               plovila koji se ne rabe za prijevoz robe, kao što su ribarski brodovi, ploveća jaružala, ploveće radionice, plovila za stanovanje i izletnička plovila.
            
         Članak 3.
   Definicije
   Za potrebe ove Uredbe primjenjuju se sljedeće definicije:
   
               (a)
            
            
               „unutarnji vodni put” znači vodeno područje koje nije dio mora, preko kojega plovila nosivosti ne manje od 50 tona mogu ploviti pri normalnom opterećenju. Ovaj izraz obuhvaća i plovne rijeke i jezera te plovne kanale;
            
         
               (b)
            
            
               „plovilo unutarnje plovidbe” znači plovilo konstruirano za prijevoz robe ili javni prijevoz putnika unutarnjim vodnim putovima;
            
         
               (c)
            
            
               „nacionalnost plovila” odnosi se na državu u kojoj je plovilo unutarnje plovidbe registrirano.
            
         Članak 4.
   Prikupljanje podataka
   1.   Podaci se prikupljaju u skladu s tablicama prikazanima u prilozima A do D.
   2.   U slučaju navedenom u članku 2. stavku 3. podaci se prikupljaju u skladu s tablicom iz Priloga E.
   3.   Za potrebe ove Uredbe, roba se klasificira u skladu s Prilogom F.
   Članak 5.
   Dostava podataka
   1.   Prvo razdoblje promatranja počinje 1. siječnja 2007. Dostava podataka mora se obaviti što je prije moguće, a najkasnije pet mjeseci nakon završetka relevantnog razdoblja promatranja.
   2.   Tijekom prve tri godine primjene ove Uredbe, vrijeme dopušteno za dostavu podataka iz stavka 1. može se produžiti u skladu s postupkom iz članka 10. stavka 2. Maksimalno dopušteno vrijeme za dostavu, uključujući bilo kakva odobrena produženja, ne smije biti duže od osam mjeseci.
   Produženja dopuštenog vremena za dostavu navedena su u Prilogu G.
   Članak 6.
   Širenje informacija
   Statistika Zajednice koja se temelji na podacima iz članka 4. objavljuje se učestalošću sličnom onoj propisanoj za dostavu podataka od strane država članica.
   Članak 7.
   Kakvoća podataka
   1.   Komisija (Eurostat) razvija i objavljuje, u skladu s postupkom iz članka 10. stavka 2., metodološke zahtjeve i kriterije oblikovane kako bi se osigurala kakvoća dobivenih podataka.
   2.   Države članice poduzimaju sve potrebne mjere kako bi osigurale kakvoću dostavljenih podataka.
   3.   Komisija (Eurostat) ocjenjuje kakvoću dostavljenih podataka. Države članice dostavljaju Komisiji (Eurostatu) izvješće koje sadrži one informacije i podatke koje ona može zatražiti kako bi provjerila kakvoću dostavljenih podataka.
   Članak 8.
   Izvješće o provedbi
   Do 15. listopada 2009. i nakon savjetovanja s Odborom za statistički program, Komisija predaje izvješće Europskom parlamentu i Vijeću o provedbi ove Uredbe. U tom se izvješću posebno:
   
               (a)
            
            
               ocjenjuju prednosti za Zajednicu, države članice te pružatelje i korisnike statističkih informacija dobivene statistike, u odnosu na troškove;
            
         
               (b)
            
            
               ocjenjuje kakvoća dobivene statistike;
            
         
               (c)
            
            
               utvrđuju područja za moguća poboljšanja te bilo kakve izmjene koje se smatraju potrebnima s obzirom na dobivene rezultate.
            
         Članak 9.
   Provedbene mjere
   Mjere za provedbu ove Uredbe, uključujući i mjere za uzimanje u obzir gospodarskih i tehničkih trendova, propisuju se u skladu s postupkom iz članka 10. stavka 2. Te se mjere odnose na:
   
               (a)
            
            
               prilagođavanje praga za statističku pokrivenost prijevoza unutarnjim vodnim putovima (članak 2.);
            
         
               (b)
            
            
               prilagođavanje definicija i usvajanje dodatnih definicija (članak 3.);
            
         
               (c)
            
            
               prilagođavanje opsega prikupljanja podataka i sadržaja priloga (članak 4.);
            
         
               (d)
            
            
               postupke za dostavu podataka Komisiji (Eurostatu) uključujući standarde za razmjenu podataka (članak 5.);
            
         
               (e)
            
            
               postupke za objavu rezultata Komisije (Eurostata) (članak 6.);
            
         
               (f)
            
            
               razvoj i objavljivanje metodoloških zahtjeva i kriterija (članak 7.).
            
         Članak 10.
   Odborski postupak
   1.   Komisiji pomaže Odbor za statistički program utvrđen člankom 1. Odluke 89/382/EEZ, Euratom.
   2.   Pri upućivanju na ovaj stavak, primjenjuju se članci 5. i 7. Odluke 1999/468/EZ, uzimajući u obzir odredbe njezinog članka 8.
   Razdoblje propisano u članku 5. stavku 6. Odluke 1999/468/EZ postavlja se na tri mjeseca.
   3.   Odbor donosi svoj poslovnik.
   Članak 11.
   Prijelazne odredbe i stavljanje izvan snage
   1.   Države članice dostavljaju statističke rezultate za godinu 2006. u skladu s Direktivom 80/1119/EEZ.
   2.   Direktiva 80/1119/EEZ stavlja se izvan snage s učinkom od 1. siječnja 2007.
   Članak 12.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 6. rujna 2006.
      
         
            Za Europski parlament
         
         
            Predsjednik
         
         J. BORRELL FONTELLES
         
      
      
         
            Za Vijeće
         
         
            Predsjednik
         
         P. LEHTOMÄKI
         
      
   
   
      (1)  Mišljenje Europskog parlamenta od 17. siječnja 2006. (još nije objavljeno u Službenom listu) i Odluka Vijeća od 24. srpnja 2006.
   
      (2)  SL L 339, 15.12.1980., str. 30. Direktiva kako je zadnje izmijenjena Aktom o pristupanju iz 2003.
   
      (3)  SL L 52, 22.2.1997., str. 1. Uredba kako je izmijenjena Uredbom (EZ) br. 1882/2003 Europskog parlamenta i Vijeća (SL L 284, 31.10.2003., str. 1.).
   
      (4)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).
   
      (5)  SL L 181, 28.6.1989., str. 47.
   PRILOG A
   Vidjeti Uredbu Komisije (EZ) br. 425/2007 (SL L 103, 20.4.2007., str. 26.).
   PRILOG B
   Vidjeti Uredbu Komisije (EZ) br. 425/2007 (SL L 103, 20.4.2007., str. 26.).
   PRILOG C
   Vidjeti Uredbu Komisije (EZ) br. 425/2007 (SL L 103, 20.4.2007., str. 26.).
   PRILOG D
   Vidjeti Uredbu Komisije (EZ) br. 425/2007 (SL L 103, 20.4.2007., str. 26.).
   PRILOG E
   Vidjeti Uredbu Komisije (EZ) br. 425/2007 (SL L 103, 20.4.2007., str. 26.).
   PRILOG F
   Vidjeti Uredbu Komisije (EZ) br. 1304/2007 (SL L 290, 8.11.2007., str. 14.).
   PRILOG G
   Produljenja dopuštenog vremena za dostavu (članak 5. stavak 2.)
   
               Država članica
            
            
               Produženo razdoblje za dostavu nakon kraja razdoblja promatranja
            
            
               Posljednja godina za koju je odobreno produljenje
            
         
               Belgija
            
            
               8 mjeseci
            
            
               2009.